Broj: 711-I-28-P-152/22-02-17

Zagreb, 15. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **u predmetu dužnosnika Milorada Maljkovića, zamjenika općinskog načelnika Općine Viljevo do 19. svibnja 2021.,** na 180. sjednici, održanoj 15. srpnja 2022., donosi sljedeću

**ODLUKU**

**Postupak protiv dužnosnika Milorada Maljkovića, zamjenika općinskog načelnika Općine Viljevo do 19. svibnja 2021., zbog moguće povrede članka 8. i 9. ZSSI/11-a neće se pokrenuti, jer je dužnosnik podnošenjem izvješća o imovinskom stanju u elektroničkom obliku 14. prosinca 2021., nakon čega je isto dostavio i u pisanom obliku, ispunio obvezu iz zaključka propisanu člancima 8. i 9. ZSSI/11-a.**

Obrazloženje

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je zaključak povodom kojeg je formiran spis P-152/22, upućen dužnosniku prije stupanja ZSSI/21-a na snagu dana 25. prosinca 2021., isti će biti dovršen prema odredbama navedenog Zakona.

Člankom 3. stavkom 1. točkom 39. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom čega je Milorad Maljković povodom obnašanja dužnosti zamjenika općinskog načelnika Općine Viljevo obvezan postupati sukladno odredbama ZSSI/11-a.

Uvidom u Registar dužnosnika kojeg vodi Povjerenstvo utvrđeno je kako je dužnosnik Milorad Maljković obnašao dužnost zamjenika općinskog načelnika Općine Viljevodo 19. svibnja 2021.

Člankom 8. stavkom 2. ZSSI/11-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI/11-a, podnosi na obrascu čiji sadržaj propisuje Povjerenstvo.

Člankom 9. ZSSI/11-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Sukladno članku 23. ZSSI/11-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva.

Člankom 10. stavkom 1. ZSSI/11-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI/11-a.

U provedenom postupku prethodne (administrativne) provjere izvješća o imovinskom stanju dužnosnika Milorada Maljkovića, Povjerenstvo je utvrdilo da dužnosnik nije u roku od 30 dana po prestanku obnašanja dužnosti zamjenika općinskog načelnika Općine Viljevopodnio izvješće Povjerenstvu o svojoj imovini.

Povjerenstvo je zaključkom broj 711-I-1938-IK-1238-17/21-06-18 od 24. studenoga 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Viljevosukladno uputi iz obrazloženja navedenog zaključka. Uvidom u dostavnicu, utvrđeno je da je navedeni zaključak dužnosniku dostavljen 1. prosinca 2021.

Dužnosnik je dana 14. prosinca 2014. u elektroničkom obliku podnio Povjerenstvu izvješće o imovinskom stanju, ali ga nije podnio u fizičkom obliku, što je učinio u travnju 2022., te je potom dana 7. travnja 2022. podnio navedeno izvješće u fizičkom (materijalnom) obliku, koje je potom bilo odobreno i javno objavljeno.

Ponajprije se utvrđuje da se izvješće o imovinskom stanju smatra podnesenom danom podnošenja u elektroničkom obliku ukoliko je potom podneseno u fizičkom obliku.

S obzirom da je rok iz zaključka protekao 16. prosinca 2021., te da je dužnosnik 14. prosinca 2014. podnio izvješće o imovinskom stanju u elektroničkom obliku, odnosno unutar roka iz zaključka, kao i da je isto podneseno u fizičkom obliku u travnju 2022. prije odlučivanja o mogućem propustu dužnosnika vezanom za podnošenje izvješća o imovinskom stanju, utvrđeno je da je dužnosnik postupio po navedenom zaključku te ispunio obvezu podnošenja izvješća u smislu odredbi članka 8. i 9. ZSSI/11-a, slijedom čega se postupak protiv dužnosnika Milorada Maljkovića neće pokrenuti.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Milorad Maljković, osobnom dostavom
2. Objava na internetskoj stranici Povjerenstva
3. Pismohrana